**Սպիտակ համայնքի ղեկավար Քաջայր Նիկողոսյանի շնորհավորական ուղերձը Ամանորի և Սուրբ Ծննդյան տոների կապակցությամբ**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Սպիտակ համայնքի սիրելի՛ բնակիչներ,

Ավարտին է մոտենում 2023 թվականը։ Այս գեղեցիկ տարեմուտին ցանկանում եմ շնորհավորանքի ու բարեմաղթանքի խոսք ուղղել Սպիտակ համայնքի բոլոր բնակիչներին, մեր բոլոր հայրենակիցներին աշխարհի բոլոր անկյուններում:

Անցնող տարին Սպիտակ համայնքի առաջընթացի համար ևս մեկ կարևոր հանգրվան էր: Այն բազմաթիվ ծրագրերի իրականացման և աննախադեպ շինարարության տարի էր: Տարին նաև մեկնարկային էր մի շարք խոշոր ծրագրերի համար, որոնք իրականություն կդառնան 2024 թվականին:

Ճիշտ է՝ ձեռքբերումները շատ են, սակայն դեռ բազմաթիվ անելիքներ կան։ Մենք շարունակելու ենք հետևողական աշխատանք կատարել Սպիտակը զարգացած և ծաղկուն համայնք դարձնելու համար։

Սիրելի՛ հայրենակիցներ, կարևոր է այն գիտակցումը, որ այսօր համայնքում իրականացվող յուրաքանչյուր աշխատանք առաջին հերթին սերունդների համար է, նրանց բարեկեցության և հարմարավետության, ինչին հասնելու համար շարունակելու ենք սկսած գործը: Պետք է անել հնարավորն ու անհնարինը, որպեսզի մեր անձնական նպատակներն անբաժան լինեն մեր սիրելի համայնքից:

Տարեմուտի այս նվիրական պահին կուզենայի մեր ժողովրդին տեսնել միասնական, խաղաղ և միմյանց հանդեպ սիրով ու հոգատարությամբ լցված:

Վերջին տարիների ողբերգական իրադարձություններին այս տարի գումարվեց ևս մեկը. Լեռնային Ղարաբաղից բռնի տեղահանվեցին մեր հազարավոր քույրերն ու եղբայրները, որոնցից շատերն ապաստան գտան Սպիտակ համայնքի բնակավայրերում: Նրանց կարիքները հոգալը մեր նվիրական պարտքն է, ուստի ամեն ինչ անելու ենք, որ տառապած մեր հայրենակիցները ջերմություն ու սեր գտնեն և ամոքեն հայրենիքի կորստի մեծ ցավը:

Այս տոնը ևս մեկ առիթ է մեր երախտիքի խոսքը հայտնելու ՀՀ Կառավարությանը և համապատասխան գերատեսչություններին, հասարակական և բարեգործական կազմակերպություններին, իրավաբանական և ֆիզիկական անձանց մշտապես մեր համայնքի կողքին լինելու, սատարելու և համայնքային նախաձեռնություններին ու ծրագրերին աջակցելու համար։

Մեկ անգամ ևս շնորհավորելով Ամանորի և Սուրբ Ծննդյան լուսավոր տոների առթիվ՝ մաղթում եմ առողջություն, անձնական երջանկություն և բարօրություն: Թո՛ղ խաղաղություն լինի Հայոց աշխարհում: Թո՛ղ 2024 թվականը միայն ձեռքբերումների և բարեկեցության տարի լինի:

Վստահությամբ և հավատով վերստին ջերմ մաղթանքներ եմ հղում երկրի սահմանները հսկող զինվորներին ու սպաներին, հայ ժողովրդին՝ ի փառս Հայաստանի Հանրապետության:

Շնորհավո՛ր Ամանոր և Սուրբ Ծնունդ: